Агенцијата за заштита на правото на слободен пристап до информациите од јавен карактер врз основа на член 109 став 13 од Законот за општата управна постапка (“Службен весник на Република Македонија“ бр. 124/2015), а согласно член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалба изјавена од Д.M. од Скопје, поднесена против Решението на Министерството за животна средина и просторно планирање, по предметот Барање за пристап до информации од јавен карактер, на 20.03.2024 година го донесе следното

**Р Е Ш Е Н И Е**

1. Жалбата изјавена од Д.M. од Скопје, поднесена против Решението на Министерството за животна средина и просторно планирање бр.09-801/2 од 20.02.2024 година, заведена во Агенцијата под бр.08-50 на 07.03.2024, година, по предметот Барање за пристап до информации одјавен карактер **СЕ УВАЖУВА**.
2. Решението на Имателот на информации бр.09-801/2 од 20.02.2024 година **СЕ ПОНИШТУВА.**

2. **СЕ ЗАДОЛЖУВА** Имателот на информации да му ја достави бараната информација на Барателот на начин и во форма наведени во Барањето.

3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

Д.M. од Скопје, како што е наведено во Жалбата, на 22.12.2023 година поднел Барање за пристап до информации од јавен карактер до Министерството за животна средина и просторно планирање, со кое побарал по е-маил да му се достави електронски запис од следната информација:

„Во електронска форма да ни се достави Одговорот на жалбата на жалителот Public Power corporation S.A Greece, изјавена против Одлуката за избор на најповолна понуда за доделување на концесија за користење на вода за производство на електрична енергија од хидроелектрични централи на Црна река бр.41-9282/4 од 14.09.2023 година (Службен весник на РСМ бр.192/2023 донесена од Владата на Република Северна Македонија“.

Имателот на информации постапувајќи по наведеното барање на 26.12.2023 година до Барателот доставил е-маил.

Незадоволен од наведеното Известување, Барателот на информации на 23.01.2024 година, во законски предвидениот рок поднесе Жалба до Агенцијата, заведена во Агенцијата под бр.08-14.

Постапувајќи по Жалбата, Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, со Решение бр.08-14 од 05.02.2024 година истата **ЈА УВАЖИ и предметот го врати на повторно постапување пред првостепениот орган,** со укажувања и насоки за натамошно постапување.

Постапувајќи по Решението на Агенцијата, Имателот на информации на Барателот му доставил Решение бр.09-801/2 од 20.02.2024 година со кое Барањето на Барателот се одбива. До Агенцијата не достави известување за спроведено Решение на Агенцијата.

Во Решението на Министерството е наведено: „..При утврдување дали постојат исклучоци од членот 6 од Законот за слободен пристап до информации од јавен карактер, Министерството за животна средина и просторно планирање утврди дека бараните документи од страна на барателот Инженери на РМ претставуваат класифицирани информации во смисла на членот 6 став 1 од Законот за слободен пристап до информации од јавен карактер ... предметната постапка и другите поврзани постапки се сеуште во тек, а претставуваат доверливи информации во однос на проект од државен интерес, па затоа Министерството за животна средина и просторно планирање утврдува дека е исполнет тестот за штетност, односно се потенцира потребата за доверливост на предметните документи...“.

Незадоволен од наведеното Решение, Барателот на информации во законски предвидениот рок поднесе Жалба, заведена во архивата на Агенцијата под бр.08-50 на 07.03.2024 година. Во Жалбата е наведено: „...Министерството за животна средина и просторно планирање утврдило дека докуметот: „Одговор на жалбата на жалителот Public Power corporation S.A Greece“ изјавена против Одлуката за избор на најповолна понуда за доделување на концесија за користење на вода за производство на електрична енергија од хидроелектрични централи на Црна река бр.41-9282/4 од 14.09.2023 година ...донесена од Владата на Република Северна Македонија, претставува класифицирана информација во смисла на членот 6 став 1 од Законот за слободен пристап до информации од јавен карактер; напоменува дека предметната постапка и другите поврзани постапки се сеуште во тек; напоменува дека предметната постапка и другите поврзани постапки претставуваат доверливи информации во однос на проект од државен интерес и дека за тоа е исполнет тестот на штетност; ја потенцира потребата за доверливост на предметните документи ....Незадоволен од вака донесеното Решение, во законски предвидениот рок ја поднесувам оваа Жалба, со која го побивам нападнатото Решение во целост; поради нецелосно и погрешно утврдена фактичка состајба ....“

Агенцијата, преку е-маил заведен под бр.08-50 од 07.03.2024 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 13.03.2024 година до Агенцијата достави Произнесување по жалба бр.09-2112/2 од 13.03.2024 година, заведено во Агенцијата под бр.08-50. Во Произнесувањето е наведено: „На 07.03.2024 година до Министерството за животна средина и просторно планирање беше доставена Жалба заведена под бр.08-50 од Барателот на информации Дениз Мустафаоглу. Со оглед на тоа што жалбата е ненавремена, односно е пропуштен законскиот рок за поднесување жалба, процесните пречки, невистинитите наводи и пропустот да се достави било каков доказ за истите, Министерството за животна средина и просторно планирање го доставува овој Одговор на жалба, со следното:..Жалбата е ненавремена, односно Барателот на информации го пропуштил законски предвидениот рок за доставување на жалба ...Министерството за животна средина и просторно планирање целосно ја спроведе законската постапка при класифицирање на релевантните документи донесувајќи ги сите одлуки и почитувајќи ги сите законски и подзаконски акти за истото....“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа **Жалбата** изјавена од Барателот на информацијата и останатите расположливи списи, истата **ја уважи и го задолжи Имателот на информации на барателот да му ги достави бараните информации на начин и во форма наведени во Барањето, во рок од 15 дена од денот на доставување на Решението**, поради следното:

По разгледувањето на Жалбата и списите во врска со предметот, Агенцијата констатира дека Имателот на информации, не постапил согласно одредбите од Законот за слободен пристап до информации од јавен карактер со тоа што на Барателот не му ги доставил бараните информации на начин и во форма наведени во Барањето.

Со оспореното Решение, Имателот на информации одбива пристап до бараните информации со образложение дека бараните документи „претставуваат класифицирани информации во смисла на членот 6 став 1 од Законот за слободен пристап до информации од јавен карактер “, со степен на класификација на информација „доверливо“, дека предметната постапка е сеуште во тек и само го спомнува тестот на штетност, без да објасни кои се штетните последници доколку му се доставуваат бараните информации, од друга страна, Имателот на информации до Агенцијата ниту достави известување за спроведено претходно Решение на Агенцијата, ниту достави доказ дека информациите се класифицирани согласно Закон или подзаконски акт.

Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“, а согласно член 10 став 1 алинеја 1, 8, 18 и 22 од истиот Закон, е должен да ја информира јавноста со објавување на податоци од негова надлежност кои ги извршува, односно му се утврдени со закон, целокупна документација за јавните набавки, за концесиите и за договорите за јавно-приватно партнерство.

Согласно член 6 став 1 алинеа 1 од Законот за слободен пристап до информации од јавен карактер, имателите на информации можат да одбијат барање за пристап до информација **која врз основа на закон** претставува класифицирана информација со соодветен степен на класификација.

Во конкретниот случај, Имателот на информации бил должен до Агенцијата да достави доказ дека бараните информации се класифицирани со соодветен степен на класификација, со штембил и рок на класификацијата, евентуално рекласификација или декласификација согласно Законот за класифицирани информации. Со оглед дека не ја потврдил класификацијата на информацијата должен е да му ја достави бараната информација на Барателот, **на начин и во форма наведени во Барањето**.

Што се однесува до наводите на Произнесувањето по Жалба на Имателот на информации, дека Жалбата е ненавремена, Агенцијата му укажува на Имателот на информации дека, Барателот на информации оспореното Решение го добил на 20.02.2024 година по електронски пат, додека на 06.03.2024 година до Агенцијата ја доставил Жалбата, што значи на последниот 15-ти ден од законскиот рок за поднесување жалба.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**